Clemens episcopus, servus servorum Dei, dilectis filiis Michaeli abbati et conventui monasterii S. Martini Eduensis, ordininis S. Benedicti, salutem et apostolicam benedictionem. Affectu sunt admittenda benevolo preces devote petentium cum sic eis gratia favoris impenditur quod alieno juri nulla prorsus injuria irrogatur. Exhibita nobis vestra petitio continebat quod licet apostolica sedes usum mitre et anuli, cirothecarum, sandaliorum, tunice ac dalmatice quondam Guillelmo capellano sedis ejusdem, abbati monasterii vestri ejusque successoribus in perpetuum duxerit concedendum, quidam tamen asserunt tibi, fili Michael, qui in abbatem ipsius monasterii canonice, ut dicitur, es electus ac ad sacerdotium jam promotus et confirmationem electionis hujusmodi recepisti, et aliis qui ad abbatiam dicti monasterii pro tempore fuerint, etiam post confirmationem electionum suarum antequam benedictionis munus susceperitis mitra et anulo ac aliis premissis uti aliquatenus non licere, quare vobis providere super hoc per dictam sedem suppliciter postulastis. Nos itaque vestris supplicationibus inclinati quod, premissis veris existentibus, tu predicte abbas et successores tui quos ad prefati monasterii regimen per electiones canonicas contigerit evocari, postquam electiones ipse rite fuerint confirmate, etiamsi tibi et eis nondum extiterit predictum munus benedictionis impensum, mitra et anulo aliisque predictis juxta tenorem hujusmodi concessionis per jam dictam sedem, ut predicitur, tibi et successoribus ipsis facte, ita tamen quod iidem successores, antequam susceperint presbyteratus ordinem, sandaliis non utantur, libere etiam tempore quo prefatum munus benedictionis recipietis uti potestis auctoritate presentium declaramus. Nulli ergo omnino hominum, etc. III kal januarii, pontificatus nostri anno secundo. Datum Viterbii.